Laaste verontregte DKD-lid nou aangestelFoto: Reint Dykema Die vakbond Solidariteit het Vrydag gesê die laaste lid van die departement van korrektiewe dienste (DKD), wat weens onbillike diskriminasie oor die hoof gesien is vir bevordering, is terugwerkend vanaf 1 Desember 2010 aangestel en vergoed. Die departement het versuim om gehoor te gee aan die uitspraak van die konstitusionele hof in 2016, wat beslis het sewe werknemers van die DKD moet bevorder en terugwerkend vergoed word. Deric Wehr, een van die sewe DKD-lede, is oor die hoof gesien vir bevordering en/of vergoeding. Volgens Anton van der Bijl, hoof van Solidariteit se Sentrum vir Billike Arbeidspraktyke, het Solidariteit ŉ minagtingsbevel teen die DKD bekom dat indien Wehr nie aangestel en/of vergoed word ooreenkomstig die posisie wat hom toekom nie, sou Solidariteit geen ander keuse hê as om voort te gaan met die minagtingsaak, wat op 21 April 2017 aangehoor sou word nie. “Solidariteit is bly dat hierdie aangeleentheid ná baie jare se regstappe suksesvol afgehandel is en die applikante uiteindelik hul regmatige plek in die DKD kan vol staan,” het Van der Bijl gesê. “Dit is egter jammer dat die publiek in hierdie tydperk ontsê is van die effektiewe diens wat hierdie amptenare kon lewer en dít slegs op grond van hul velkleur.” Hy het gesê hy glo die DKD het hierdeur “ŉ duur les geleer” en besef die uitsluitlike najaging van rassekwotas is ongrondwetlik. “Solidariteit hoop die departement sal voortaan ŉ meer genuanseerde benadering tot regstellende aksie volg, waar meriete die hoogste maatstaf is by aanstellings en bevorderings.”